Brontë
Brontë, engelsk familie, der fostrede tre forfattere, Charlotte, Emily og Anne. Faderen Patrick Brontë var en irsk bondesøn, der støttet af lokale metodister blev præst og fra 1820 virkede i Haworth, Yorkshire. Moderen Maria Branwell døde fra fem døtre og en søn i 1821. De to ældste søstre døde efter et kostskoleophold; siden underviste faderen de øvrige hjemme. Intellektuel frihed og et intenst forhold til det omgivende hedelandskab prægede deres barndom.
Søstrene uddannede sig til guvernanter, Charlotte og Emily lærte fransk i Bruxelles og forsøgte uden held at oprette en skole. Udgivelsen af den fælles digtsamling Poems i 1846 gav dem håb om en forfatterkarriere, skønt bogen kun solgtes i to eksemplarer; året efter udsendte de hver en roman. Broderen Branwell slog ikke igennem som maler og endte i stofmisbrug. Efter Branwells, Emilys og Annes død 1848-49 fortsatte Charlotte forfatterskabet hos faderen, der overlevede dem alle. Han døde i 1861.